Lily-myn: ‘Reddingsoperasies sal hervat word’Die Lily-myn. Foto: Verskaf. Die Lily-myn buite Barberton het Dinsdag gesê die soektog na die oorskot van die drie mynwerkers wat ondergronds vasgekeer is nadat ŉ skeepshouer nege maande gelede in ŉ reuse-sinkgat geval het, sal binne die volgende ses tot agt maande hervat word. Rob Devereux, die myn se sakereddingspraktisyn, het gesê die myn is steeds op soek na geld om die operasie te voltooi. Hy het egter volgehou dat genoegsame finansiering voor die einde van die jaar gevind sal word. “Ons kort R200 miljoen en ons hoop om binnekort iets te ontvang,” het Devereux gesê. Devereux het vroeër gesê die R200 miljoen word benodig om ŉ tweede ingangspunt en ŉ ventilasieskag te boor. Dit word glo volgens regulasies vereis. “Die Lily-myn is steeds gesluit. Ons sal die reddingsoperasie hervat wanneer die myn veilig verklaar is. Dit sal binne die volgende ses tot agt maande gebeur.” Devereux het bygevoeg dat die myn steeds nie werkers se agterstallige lone vir April en Mei betaal nie. Drie mynwerkers, Yvonne Mnisi, Pretty Mabuza en Solomon Nyarenda is in ŉ skeepshouer onder die grond vasgekeer toe ŉ gedeelte van die Lily-myn naby Baberton in Mpumalanga op 5 Februarie ineengestort het. Nog twee ineenstortings by ander dele van die myn het kort daarna gevolg. Vantage Goldfields, die eienaar van die myn, het gesê nagenoeg 90 werkers was ondergronds vasgekeer ná die ineenstortings. Dié maatskappy wat Lily-myn intussen onder sake-administrasie gebring het, het daarna bevestig dat 87 werkers suksesvol na die oppervlak gebring is. Mike Begg, die myn se operasionele bestuurder, het in Augustus gesê ŉ Kanadese goudmynmaatskappy, Afro Can Resources, het onderneem om die nodige geld te gee, maar het nie sy belofte nagekom nie. Talle Lily-mynwerkers het sedertdien vrywillige skeidingspakette aanvaar en die maatskappy verlaat. Lees alle vorige berigte oor die Lily-myn op Maroela Media.